Oefen só in Christus se gimnasium | Netwerk24
Oefen só in Christus se gimnasium
11 Augustus 2018 00:01
As Paulus aan sy jong kollega skryf, word hy deur die Gees gelei om uit sy hart met Timoteus te praat:
"Jy doen nie maar net 'n werk vir jouself of vir 'n baas nie. Jy is 'n bediende vir die Here. Jy moet goeie kos in die huisgesin van die Here bedien. Om 'n goeie bediende te wees, moet jyself ook daardie kos gebruik. Dit sal jou sterk maak.
" 'n Atleet kan dalk die beste dieet op aarde volg, maar as hy nie oefen nie, help dit niks. Timoteus, jy is 'n atleet vir Christus.
"Die beste wat jy kan doen vir die gemeente is om in Christus te leef. Dit is jou daaglikse oefening. Dit is jou lewenslange oefening om jouself gedurig weer in Christus te vind.
Natuurlik is hierdie woorde nie net vir predikante bedoel nie.
Elke lid van Jesus se huisgesin het die voorreg om Hom te bedien.
Die beste wat jy vir die mense wat vir jou kosbaar is, kan doen, is om 'n geoefende volgeling van Jesus te wees.
Om Geesvervuld te wees, te groei in die geloof sodat sy Genadewoord die duidelike letters op jou as sy lewende brief word.
– Ds. Dirk van't Zand (Witpoortjie), Uit: Dagstukkies van die Gereformeerde Kerke in Suid-Afrika: In U lig, 2018.
V Uit die Woord: As jy hierdie dinge aan die broers voorhou, sal jy 'n goeie dienaar van Christus Jesus wees wat jouself voed met die woorde van die geloof en die goeie leer waarvan jy 'n aanhanger geword het. Maar van onheilige en sinlose verdigsels moet jy wegbly. Oefen jou liewer om in toewyding aan God te lewe. Om jou liggaam te oefen, het wel 'n bietjie waarde, maar om in toewyding aan God te lewe, het in alle opsigte groot waarde, want dit bevat 'n belofte van lewe, vir nou en die toekoms.